《赠月篷戴相士》
宋代·俞德邻

双眸炯炯秋篷月，十载声名动京阙。隆准龙颜曾为开，獐头鼠目谁撄揬。

我闻论相先论心，此语古传非恍惚。闾阎谈笑觅侯封，渭水垂纶飘白发。

脍肝盗蹠以寿终，赵盖杨韩膏斧钺。相形相心两莫凭，使我向空书咄咄。

年来四海一鼓鼙，萧艾腾芳兰茝歇。宣室宁无贾谊思，侯门半却祢衡谒。

君归若见袁李徒，造化韫藏须剞劂。我今自分老山林，渴饮壑冰饥食蕨。

但烦一语抱璞人，莫学卞和遭再刖。

作者简介：俞德邻（1232～1293）字宗大，自号太玉山人，原籍永嘉平阳（今属浙江），父卓为庐江令，侨居京口（今江苏镇江）。度宗咸淳九年（1273）浙江转运司解试第一，未几宋亡。入元，累受辟荐，皆不应。因性刚狷，名其斋为佩韦（本集卷八《佩韦斋箴》）。元世祖至元三十年卒，年六十二。遗著由其子庸辑为《佩韦斋文集》十六卷（其中诗七卷），于元仁宗皇庆元年（1312）刊行，另有《佩韦斋辑闻》四卷。事见本集卷首元建安熊禾序，《至顺镇江志》卷一九有传。